《过玄武湖》
明代·储巏

北山飞翠凝吾杯，舟人举棹相徘徊。城隅捩舵踏冰入，船底轧轧闻春雷。

霜风吹衣衣欲裂，湖天泱漭疑飞雪。司空劝饮夕郎酬，始觉微酣生颊热。

中流咫尺冰尽开，沙禽水鸟忘惊猜。新洲昨夜梅花发，暗香偏逐诗人来。

湖波为带城为被，册府图书真得地。堪笑前朝建此都，只将山水供游戏。

钟山龙蟠几百里，下有龙宫藏剑履。山中老树尽成龙，夜夜飞来饮湖水。

湖波直与银河通，背城一𣲖垂晴虹。柏梯高寒石梁迥，十洲三岛神仙宫。

长堤隐隐湖心路，堤上行人日来去。春风杨柳夏芙蕖，换尽年华颜色故。

世间万事如云烟，湖光山渌只依然。不及湖中鱼与乌，涵泳恩波今百年。

作者简介：（1457—1513）明扬州府泰州人，字静夫，号柴墟。成化二十年进士。授南京吏部考功主事，改郎中。历太仆卿、左佥都御史、户部侍郎，所至宿弊尽革。愤刘瑾所为，引疾求去，后起为吏部左侍郎，卒于官。博通古今，工诗文，淳行清修，好推引知名士。嘉靖初赐谥文懿。有《柴墟集》。